लियाम हेम्सवर्थ

लियाम हेम्सवर्थ (, जन्म: 13 जनवरी 1990) ऑस्ट्रेलियाई अभिनेता हैं। उन्होंने सोप ओपेरा नेबर्स में जोश टेलर और बच्चों की टेलीविज़न शृंखला द एलीफ़ेंट प्रिंसेस में मार्कस की भूमिकाएँ निभाईं। अमेरिकी फ़िल्मों में, हेम्सवर्थ ने द लास्ट सॉन्ग (2010) में विल ब्लेकली, द हंगर गेम्स फ़िल्म शृंखला (2012-2015) में गेल हॉथोर्न और इंडिपेंडेंस डे: रिसर्जेंस (2016) में जेक मॉरिसन की भूमिका निभाई।

 आरंभिक जीवन 
लियाम का जन्म ऑस्ट्रेलिया के मेलबर्न में हुआ था। उनके पिता क्रेग हेम्सवर्थ एक सामाजिक सेवा परामर्शदाता और माता लियोनी एक अंग्रेजी शिक्षिका थीं। उनके दो बड़े भाई हैं, क्रिस हेम्सवर्थ और ल्यूक हेम्सवर्थ। वह दोनों भी अभिनेता हैं। उनके नाना डच आप्रवासी थे और उनके अन्य वंशज अंग्रेजी, आयरिश, स्कॉटिश और जर्मन हैं। 

 निजी जीवन 
जून 2009 में द लास्ट सॉन्ग के फिल्मांकन के दौरान, लियाम ने अपनी सह-कलाकार माईली सायरस के साथ रिश्ता शुरू किया। तीन साल के रिश्ते के बाद, इस जोड़े ने जून 2012 में अपनी सगाई की घोषणा की। वे लॉस एंजिल्स में एक साथ रहते थे। लेकिन सितंबर 2013 में उनकी सगाई टूट गई। जनवरी 2016 में अफ़वाहें फिर शुरू हुईं और अक्टूबर 2016 में एक साक्षात्कार में माईली ने पुष्टि की कि वे एक बार फिर से सगाई कर रहे हैं। 

लियाम हेम्सवर्थ और माईली ने 23 दिसंबर 2018 को नैशविले, टेनेसी में अपने घर पर शादी की। फिर 10 अगस्त 2019 को, माईली ने अपने अलगाव की घोषणा की। 28 जनवरी 2020 को, यह घोषणा की गई कि उनका तलाक अंतिम रूप में हो गया है।

सन्दर्भ

श्रेणी:1990 में जन्मे लोग
श्रेणी:ऑस्ट्रेलियाई अभिनेता
श्रेणी:जीवित लोग